<classify> WAKATI ujenzi wa reli ya kisasa inayotumia umeme maarufu kama Standard Gauge SGR itakayokuwa ya mwendokasi ukiendelea, tayari baadhi ya mikoa ikiwemo Tabora imejiandaa kuitumia vyema fursa ya treni hiyo.Kwa sasa ujenzi wa reli hiyo awamu ya kwanza unaanzia Dar es Salaam- Morogoro chini ya Kampuni ya Kituruki ya Yapi Merkez, unaendelea kwa kasi kubwa lengo ni kuhakikisha unamalizika katika muda uliopangwa wa miezi 30 hadi kufikia Novemba mwakani.Katika awamu hiyo ya kwanza, reli hiyo ya kisasa kutoka Dar es Salaam kwenda Morogoro itakuwa na urefu wa kilometa 205 kwa njia kuu na kilometa 95 za kupishania treni hivyo kufanya reli yote kuwa na urefu wa kilometa 300.Treni hiyo inakadiriwa kuwa na kasi ya kilometa 160 kwa saa na katika awamu hiyo ya kwanza, ujenzi huo unakadiriwa kugharimu kiasi cha dola za Marekani 185,382 na jumla ya kuu ya ujenzi huo ni dola za Marekani 1,215,282,000.Ujenzi wa reli hiyo umegawanyika katika sehemu tano ikiwemo awamu hiyo ya kwanza inayohusisha SGR kutoka Dar es Salaam-Morogoro, Morogoro-Makutupora kilometa 336, Makutupora-Tabora kilometa 294, Tabora-Isaka kilometa 133 na Isaka-Mwanza kilometa 248. Reli hiyo inatarajiwa kuunganisha miji ya Dar es Salaam, Mwanza na baadaye kuunganisha Tanzania na nchi za Rwanda na Burundi.Kutokana na mpangilio huo wa ujenzi, ingawa bado awamu ya ujenzi wa SGR itakayopita mkoani Tabora haijaanza kujengwa wala kutiliwa saini, tayari Tabora imejipanga kuhakikisha inatumia fursa za treni hiyo ili kuijiimarisha kiuchumi.Ikumbukwe kuwa mkoa wa Tabora umebarikiwa kuwa na vivutio na fursa nyingi za uwekezaji kama vile kilimo cha tumbaku, mpunga, alizeti, mahindi, madini, uvuvi, mifugo na ufugaji wa nyuki kwa ajili ya asali. Aidha, Tabora imebarikiwa kuwa na misitu ya kutosha kwani takribani asilimia 80 ya ardhi yake haijatumika na imesheheni mbuga za hifadhi, misitu na mapori ya hifadhi, kiasi cha kuvutia uwekezaji katika sekta za utalii na bidhaa za misitu kama vile mbao. Hivyo, basi fursa hiyo ya treni ya SGR, inazidi kuuweka mkoa huo katika ramani ya mikoa iliyokaa kimkakati katika uwekezaji kwani utafikika kiurahisi na utaunganishwa na mikoa mingine zikiwemo nchi jirani na jhivyo kurahisisha shughuli za kibiashara na uwekezaji.Kwa mujibu wa Mwenyekiti wa Halmashauri ya Tabora Uyui, Said Ntahondi anasema wilaya hiyo imebarikiwa kwa kuwa itapitiwa na reli ya SGR ambayo kwa namna moja ama nyingine itafungua zaidi fursa za kiuwekezaji Uyui.Ntahondi alikuwa akizungumza na timu ya waandishi wa habari kutoka magazeti ya serikali TSN kuhusu maandalizi ya Jukwaa la Biashara Tabora lililoandaliwa na kampuni hiyo na mkoa wa Tabora. Jukwaa hilo litakalokutanisha wadau mbalimbali wa masuala ya biashara na uchumi linatarajiwa kufanyika Novemba 21 hadi 24, mwaka huu, mjini Tabora.Akizungumzia fursa za Uyui kupitia treni hiyo ya SGR, Ntahondi anasema Uyui ni moja ya halmashauri zitaka zopitiwa na reli hiyo ya kisasa hivyo tayari halmashauri hiyo imejipanga kunyakua fursa hizo na kamwe haitosubri kupewa. Hapa Uyui tuna fursa nyingi za uwekezaji, tunahitaji wawekezaji katika kila nyanja ikiwemo ya huduma za kijamii lakini pia masuala ya biashara na uwekezaji.Reli hii ya SGR ni fursa kwetu kwani itavutia zaidi wawekezaji kuwekeza kwenye stesheni, hoteli lakini pia huduma za kijamii kama vile benki, anasema. Anasema kuanza kufanyakazi kwa treni hiyo kutahitaji Uyui ambayo iko kimkakati kutokana na reli hiyo kuiunganisha na mikoa mingine lakini pia nchi kama Rwanda na Burundi kuwa na uwekezaji wa kutosha hata katika migahawa, stendi za mabasi, maeneo ya mizigo na usafirishaji wa kutosha wa mabasi.Anasema kwa kuwa wilaya hiyo ni maarufu kwa kilimo cha tumbaku, mpunga, viazi vitamu, alizeti ufugaji wa nyuki na ufugaji wa ngombe, SGR itakuwa ni mlango utakaofungua fursa za biashara ya bidhaa hizo hadi nje ya wilaya hiyo.Naye, Mkurugenzi Mtendaji wa Uyui Hadija Makuwani anasema kuna stesheni kubwa inayotumiwa na reli ya kati na kutokana na mazingira ambayo wilaya hiyo ipo ni wazi kuwa kutakuwa na kituo kikubwa cha treni ya SGR.Kwenye reli ya kati wananchi wetu wanauza sana bidhaa kama vile vyakula, vocha, maji sasa sisi tumepanga kutumia fursa hii ya SGR kuboresha zaidi. Tunataka mtu akipita na treni hiyo apate huduma muhimu kama za kibenki, hoteli za kisasa, maduka ya kisasa na migahawa ya kutosha lakini pia vituo vya afya, anasema.Kwa upande wake, Mkurugenzi Mtendaji wa Halmashauri ya wilaya ya Kaliua Dk John Pima, anabainisha kuwa tayari wilaya yake imejipanga kutumia kikamilifu fursa ya treni ya SGR kutokana na kuwa na fursa nyingi za uwekezaji zinazohitaji uwekezaji wa uhakika.Taarifa za awali zinaonyesha kuwa SGR itakuwa na hub Kaliua, ikifika hapa itagawanyika kwenda Mpanda na Kigoma, kwa hiyo chochote kitakachofika Kaliua kitafika haraka katika maeneo mengine, anaeleza. Anasema kijiografia ya wilaya hiyo imekaa kimkakati na kuweka mazingira mazuri ya uwekezaji ambayo kupitia reli hiyo, yatazaa matunda na kuinua vyema uchumi wa Kaliua na wananchi wake.Mkuu wa Wilaya ya Urambo Angelina Kwinga anasema halmashauri yake imeanza kutoa elimu ya kutosha kwa wananchi kutumia fursa hiyo ya SGR kibiashara. Anasema wilaya hiyo imejipanga kuhakikisha ujio wa SGR unawanufaisha vyema wananchi wa Urambo kwa kuwahamasisha kujiingiza kwenye shughuli za ujasiriamali kama vile kuuza vyakula kisasa zaidi, kuanzisha maduka ya vocha na kuhamasisha uwekezaji taasisi za fedha.Treni hiyo ya SGR itakayokuwa na uwezo wa kubeba abiria na mizigo inayojengwa hapa nchini inaelezwa kuwa ni reli bora kuliko zote Afrika. Pamoja na Tanzania, baadhi ya nchi Arika zilizojenga reli ya aina hiyo ni pamoja na Ethiopia, Afrika Kusini, Kenya na Morocco. Hata hivyo tofauti na Tanzania ambayo treni yake itakuwa na uwezo wa mwendokasi wa kilometa 160, nchi hizo treni zake ni kilometa 120 kwa saa. Tofauti na reli ya kawaida yenye upana wa milimita 1,000, SGR itakuwa na upana wa milimita 1,435.  <topic>: KITAIFA 